
Subiectul în cauză este unul extrem de dificil. Reevaluarea evenimentelor 
istoriei recente, mai puţin de 20 de ani, este complicat de efectuat. Multe dintre 
personajele care au participat la acele evenimente sunt în viaţă. Multe dintre 
evenimentele de atunci sunt şi vor fi mult timp neilucidate, datorită multor 
factori, de la sentimentele de vină, frică, frustrare, dezamăgire şi până la 
presiunea factorilor politici de la cele mai înalte nivele.  
 Perioada în cauză reprezintă o adevărată falie, una de reconstrucţie profundă, 
în care diverse idei şi mişcări se împletesc, undele dispar, altele apar. În mod 
oficial toate lucrurile par să fie cât de cât clare, dar numai la suprafaţă. Pentru 
că lucrurile aşa cum spune Vladimir Bukovski au fost mult mai profunde, decât 
păreau.  
Este o perioadă în care există foarte multă speranţă în timp şi spaţiu. O 
speranţă în mai bine, într-un viitor mai frumos, în renaştere, în care oamenii 
unindu-se în cadrul unei idei, au sperat realizarea unirii. 
În acel decembrie al anului 1989, în zilele revoluţiei românii din Basarabia au 
aşteptat cu sufletul la gură desfaşurarea evenimentelor în speranţa unirii cu 
Ţara. Tot atunci s-a aşteptat o deschidere din partea română, chiar din 
momentul în care părea că a căzut comunismul în România. Populaţia 
românească din Basarabia şi-a manifestat opţiunea în acea perioadă şi a luptat 
cu mult curaj. Fapt recunoscut şi de alte popoare mari din cadrul acestui imens 
colos imperial, denumit Uniunea Sovietică. Iar faptul că la Chişinău în acel 
decembrie 1989, lumea aştepta, aflăm chiar din gura ambasadorului sovietic 
din România Tiajelnikov. În data de 27 decembrie 1989 ambasadorul 
Tiajelnikov s-a întâlnit cu reprezentanţii FSN, printre care erau prezenţi, evident 
Petre Roman şi Ion Iliescu. În cadrul acestei întrevederi Tiajelnikov, vorbind la 
un moment dat despre drumul pe care l-a făcut de la Moscova spre Bucureşti 
spune: „Am venit prin Chişinău..." şi în continuare redăm un mic pasaj din 
dialogul purtat:  
E.Tiajelnikov: „La Moscova timpul nu era bun. Tovarăşul Gorbaciov personal m-
a ajutat să ajung cu avionul mai repede la Chişinău şi am venit astfel să vă 
felicit şi să vă ofer ajutorul nostru. Moldova, cei de acolo vor să vă transmit să 
sunt gata să colaboreze cu dvs., să-şi trimită tovarăşii aici, să se discute 
problemele acestei colaborări. Sunt probleme comune în anumite domenii şi 
dacă ne vom uni forţele tuturor oamenilor de ştiinţă, a celor care lucrează în 
domeniile respective, numai aşa vom putea rezolva problemele. 
Petre Roman: „Asta este în avantaj reciproc. Trebuie însă să se lucreze la 
acest nivel nemijlocit. 
E.Tiajelnikov: În Moldova există această dorinţă sinceră..." . 
 Atât. Acesta a fost răspunsul noii echipe venite la conducerea României. 
Aceasta era mai mult preocupată de îmbunătăţirea relaţiilor cu Uniunea 
Sovietică, de trecerea la un nou nivel de colaborare, cel de strânsă şi intensă 
colaborare. Astfel vom vedea că intensitatea acestor relaţii este în continuă 
creştere chiar începând cu luna ianuarie 1990, când o serie de înalţi demnitari 
de stat ale ambelor părţi fac vizite reciproce la Moscova şi Bucureşti. România 
lui Iliescu devenind până în 1991 cel mai mare aliat al Uniunii Sovietice din 
cadrul fostelor ţări ale lagărului socialist în problema menţinerii Tratatului de la 
Varşovia şi culminând, evident cu tratatul româno-rus, care sacrifică ideea 
reunificării teritoriilor româneşti răpite de Uniunea Sovietică, cât şi ideea 
aderării României la orice alianţă, pentru o perioadă de 15 ani. 
 Modul în care vedea partea română lucrurile le dezvăluie nota publicată de 
către Vadim Zagladin, consilierul pe probleme de politică externă al lui Mihail 
Gorbaciov, referitoare la întâlnirea pe care a avut-o cu reprezentanţii români. 
 Astfel conform acestei note, în data de 9 februarie 1991, la Kremlin are loc o 
întâlnire între partea sovietică, prin reprezentantul acesteia Vadim Valentinovici 
Zagladin şi partea română, prin reprezentanţii săi Ioan Mircea Pascu, consilier 
de politică externă al preşedintelui Ion Iliescu şi purtător de cuvânt al 
preşedintelui, şi ambasadorul României la Moscova, Vasile Şandru. Printre alte 
probleme importante pentru ambele părţi, care s-au discutat, Vadim Zagladin l-
a rugat pe Ioan Mircea Pascu să prezinte poziţia conducerii României referitor 
la procesele care se desfăşurau în Moldova. La care: „I.M.Pascu a spus că în 
conducere, la Preşedintele I.Iliescu, s-au discutat de mai multe ori aceste 
probleme. Părerea generală şi unică a fost că nu trebuie făcut nimic care să 
complice poziţia conducerii sovietice, personal a lui M.S.Gorbaciov. Desigur, 
moldovenii sunt fraţii noştri, a spus Pascu. 
 Totuşi nimeni nu ne împiedică să dezvoltăm relaţiile noastre frăţeşti, dacă ei 
vor rămâne în componenţa URSS, de care ei sânt foarte legaţi de o lungă 
istorie. „Nu trebuie ca fraţii să locuiască obligatoriu într-o singură casă". A 
menţine Uniunea Sovietică, în orice caz să nu împiedicăm menţinerea ei, în 
asta vedem obiectivul nostru. Fiindcă venind vorba, a spus Pascu, acele 
dificultăţi care au apărut în Moldova, inclusiv ca rezultat al acţiunilor conducerii 
acestei republici, în fond doar împiedică dezvoltarea normală a relaţiilor 
României cu Moldova şi cu întreaga URSS. Aşa încât, de pe aceste poziţii, 
România nicidecum nu este interesată în adâncirea acestor dificultăţi. 
 Având în vedere acest lucru, a spus interlocuitorul, într-un discurs recent, ţinut 
din însărcinarea Preşedintelui I.Iliescu la Timişoara, am spus că, pentru URSS, 
problema Basarabiei este la fel ca problema Transilvaniei pentru România. Şi 
dacă, nu dorim să ne facem singuri rău, atunci nu trebuie să creăm greutăţi 
pentru URSS. Desigur, nu se poate să nu recunoaştem că în România sânt 
forţe care se străduiesc să aprindă „problema moldovenească". Dar acestea, 
marea majoritate a acestor forţe, se manifestă împotriva Frontului, împotriva 
actualei conduceri a ţării. „Se distinge" în acest cadru partidul ţărănesc, în 
spatele căruia se află englezii. 
 Conducerea ţării are în vedere continuarea muncii cu aceste forţe, străduindu-
se să nu permită apariţia unor probleme suplimentare pentru Uniune. 
 Prezent la discuţie, Ambasadorul României V.Şandru a adăugat că el, din 
însărcinarea conducerii, s-a întâlnit cu conducătorii Moldovei şi le-a adus la 
cunoştinţă punctul de vedere al lui I.Iliescu, despre care a vorbit I.M.Pascu" . 
 Din cele relatate de către Vadim Zagladin, reiese foarte clar că, regimul lui 
Iliescu a scarificat reunificarea Basarabiei şi tot ce s-a obţinut prin atâta luptă 
de către românii din Basarabia, de dragul menţinerii integrităţii Uniunii Sovietice 
şi a lui M.Gorbaciov la putere. Acest punct de vedere a fost comunicat şi 
conducerii Moldovei, care a fost pusă în faţa unui fapt împlinit şi căreia i s-a 
spus foarte clar că viitorul Moldovei este posibil doar în sfera de influenţă 
sovietică. În acelaşi timp o posibilă separare de URSS la acea vreme putea 
crea un precedent pentru destrămare: „Iar Gorbaciov nu dorea să existe un 
precedent de destrămare. El nu dorea să admită separarea nimănui, pentru ca 
să nu existe precedent" (Vladimir Bukovski) 
 Vladimir Bukovski, confirmă ideea că partea română nu a dorit reunificarea 
Basarabiei cu România, răspunzând la întrebarea retorică, dacă el crede că în 
viitor s-ar putea produce acest lucru: „Ei, întrebarea este retorică deoarece nu a 
dorit România",  „Aceasta în întregime depinde de România. Dacă România va 
dori acest lucru ea îl va face. Dar eu am o senzaţie că România cumva nu prea 
tinde spre aceasta... Eu nici nu înţeleg de ce, însă nu există aici o astfel de 
dorinţă emoţională puternică. Eu nu o simt", „Ei... eu am vorbit aici în România 
cu oamenii. Eu nu am senzaţia că există o astfel de tendinţă. Iată dacă ar fi 
existat o astfel de tendinţă naţională, da, să reunifice teritoriul său, ea ar fi 
obţinut aceasta. Rusia nu este astăzi în stare să se împotrivească" şi „... dacă 
ar fi existat o voinţă politică manifestată din partea României, atunci demult 
Moldova s-ar fi întors în componenţa României" (V.Bukovski). 
 Relaţiile de bună vecinătate dintre România şi URSS au ieşit la iveală într-un 
mod cu totul neaşteptat. În timpul conflictului din Transnistria, care aşa cum am 
spus se transformă într-un război ruso-moldovenesc, cu toate că exista o 
intensă propagandă antiromânească din partea Transnistriei, care încerca să 
dezvolte o psihoză în rândurile populaţiei civile, se produce un epizod 
interesant. Când a început bătălia pentru Tighina în data de 19 iunie 1992, 
misiunea observatorilor militari români, prezenţi în Transnistria se afla la 
Tighina, în oraş şi s-a aflat acolo pe întreaga durată a operaţiunii într-un subsol 
al unui hotel de pe malul Nistrului. În acel hotel erau cazate toate misiunile 
prezente: cea rusă, ucraineană, moldovenească, românească. La începerea 
luptelor misiunile rusă şi cea ucraineană s-au retras la Tiraspol, invitând şi 
misiunea românească să plece cu ei, să se pună la adăpost, însă nu s-a 
insistat prea mult când invitaţia fost respinsă, din lipsa unui ordin direct al 
superiorilor. Astfel pe timpul luptelor în aşteptarea ordinelor care trebuiau să 
sosească de la superiori, misiunea observatorilor militari a rămas în subsolul 
hotelului părăsit. Între timp hotelul în care se aflau a ajuns în timpul luptelor, pe 
teritoriul de operaţiuni rusesc. Chiar dacă se ştia cu exactitate locaţia lor, 
nimeni pe parcursul luptelor nu a venit să-i ridice de acolo sau să-i ia ca 
ostatici. Mai mult ca atât observatorii militari români, 22 de persoane, au fost 
scoşi din zona de război de însuşi generalul Netkaciov, şi care i-a urcat 
împreună cu misiunea militară moldovenească în autobuze, parcurgând în jur 
de 30 de km, ajungând în partea moldovenească a operaţiunilor, de unde au 
fost duşi la Chişinău. (Anonim – fost observator militar în zona de conflict). 
Astfel, aşa cum am văzut din rândurile de mai sus, chiar dacă s-au aflat în 
partea rusă de operaţiuni, observatorii militari români nu au fost făcuţi ostatici, 
asta în condiţiile în care în regiune se efectua o propagandă antiromânească 
feroce, iar România fiind prezentată ca stat fascist şi agresor de către partea 
transnistreană. Rusia s-a limitat la conflict armat doar cu Moldova şi nu cu 
statul Român, nici măcar nu s-a pretat la un conflict diplomatic, pentru că, în 
cazul în care ar fi luaţi ca ostatici, în mod obligatoriu s-ar fi declanşat un conflict 
diplomatic. Dar natura relaţiilor dintre aceste două state nu putea permite aşa 
ceva. Chiar dacă în 1992 URSS-ul nu mai exista ca formaţiune statală, se vede 
că relaţiile de bună prietenie au rămas. Care era natura acestor relaţii ne 
demonstrează discuţia între patru ochi dintre M.Gorbaciov şi Ion Iliescu, pe 
care au avut-o la Moscova în data de 5 mai 1991, cu ocazia încheierii tratatului 
româno-rus. Următorul pasaj este extrem de relevant: 
„M.S.Gorbaciov: Nu aveţi impresia că Occidentul vrea să ne pună pe butuci şi 
pe noi şi pe voi, pentru ca după aceea să ne cumpere totul pe nimic? 
I.Iliescu: Fără îndoială. Vrea să se folosească de situaţia noastră, într-adevăr, 
dificilă. Anul în curs este foarte complicat. Deocamdată, clasa muncitoare a fost 
cu noi. Ţărănimea la fel. Dar acum în ambele cazuri observăm o ostilitate 
crescândă. Şomajul a ajuns la 500 de mii de oameni. Piaţa este dezechilibrată. 
Toate acestea constituie o sursă permanentă de nemulţumire. Forţele 
duşmănoase interne şi externe cooperează. În aceste condiţii, tratatul pe care îl 
încheiem astăzi are pentru noi o foarte mare importanţă. El demonstrează 
încredereaa reciprocă existentă între ţările noastre. Însemnătatea acestuia este 
evidentă. Dar trebuie spus că opoziţia dinăuntrul ţării ne atacă în legătură cu 
acest tratat. Ea afirmă că noi vrem, cu ajutorul tratatului, să legiferăm răpirea 
Basarabiei de către ruşi, să confirmăm pierderea teritoriilor româneşti. Cei de 
dreapta încearcă să intre în alianţă cu cei de dreapta din Moldova. Dar noi 
suntem împotrivă. Ne străduim să acţionăm în mod realist. Conducerea ţării 
consideră că şi la ora actuală totul este clar şi trebuie să pornim de la realităţi, 
iar istoria este un cu totul alt lucru. Dar este greu să explici oamenilor toate 
acestea. Aş vrea să vă rog să ne înţelegeţi, să înţelegeţi că suntem nevoiţi să 
ne exprimăm în mod diferit, să vorbim în diferite limbi cu oameni diferiţi. În 
Moldova, după părerea nostră, există forţe realiste. Vă sfătuiesc să vă sprijiniţi 
mai mult pe Snegur. El gândeşte în mod realist.  
M.S.Gorbaciov: Dar este derutat. 
I.Iliescu: Da, el înţelege aceasta. 
M.S.Gorbaciov: După vizita mea în Japonia, îl invit la Moscova, sau poate că 
mă duc chiar eu în Moldova. 
I.Iliescu: Ar fi bine. Tratatul pe care îl semnăm deschide noi posibilităţi pentru 
contracte cu Moldova, pentru legături umane, pentru relaţii tehnice, sociale şi 
culturale. 
M.S.Gorbaciov: Este tocmai ce trebuie. 
I.Iliescu: Cred că moldovenii trebuie susţinuţi în problema Transnistriei, 
găgăuzilor. 
M.S.Gorbaciov: Cred că trebuie să facem totul pentru a nu permite scindarea 
republicii. 
I.Iliescu: La noi în ţară, cei de dreapta se folosesc activ de toate procesele din 
Moldova.  
M.S.Gorbaciov: Haideţi să pornim de la faptul că, în primul rând, viaţa din 
Moldova ar trebui să reintre într-un făgaş normal şi, în al doilea rând, vom face 
totul pentru dezvoltarea legăturilor normale dintre România şi Moldova pe 
bazele puse de noul tratat. 
I.Iliescu: Şi poate creăm o comisie comună a istoricilor, să gândească... 
M.S.Gorbaciov: Cred că trebuie să aşteptăm. Când tensiunea scade, atunci să 
discute ei, însă acum este nevoie de stabilizare" . 
 Aşa cum am văzut relaţia era una extrem de cordială, ambii conducători erau 
extrem de grijulii în păstrarea integrităţii Moldovei, pentru a nu favoriza curentul 
unionist. Îl mai vedem pe Iliescu chiar în calitatea de consilier al lui Gorbaciov, 
în problema menţinerii Moldovei în cadrul statului sovietic. Probabil că se 
gândea nu numai la binele statului român, lăsând la o parte problemele istoriei, 
ci şi la menţinerea regimului său la putere, instalat cu sprijin sovietic. Şi iată aşa 
ajunge Mircea Snegur, personaj destul de mediocru, gândind realist, să sprijine 
ideea celor două state româneşti, cu ajutor atât sovietic, cât şi frăţesc, prin 
intermediul încrederii reciproce dintre cele două părţi. Iată aşa începe şi 
propaganda antiromânească pe toate planurile pe ambele maluri ale Prutului. 
 Iată, astfel, vedem cum problema Basarabiei este una secundară pentru 
regimul Iliescu, dorindu-se o rezolvare a acestei chestiuni prin intermediul unei 
comisii, care oricum probabil, chiar dacă avea să-şi înceapă activitatea, era 
puţin probabil să o termine, lucrurile fiind tergiversate la infinit. Astfel regimul lui 
Iliescu a întors spatele unioniştilor de la Chişinău, într-un moment în care 
devenise limpede că în ianuarie 1991, URSS-ul a pierdut influenţa în fostele ţări 
socialiste, evident, în afară de România .  
În acest moment importanţa strategică a Republicii Moldova a crescut foarte 
mult. 
 
Moldova Sovietică - Baza de operaţiuni a KGB-ului îndreptate împotriva 
României. 
 
 Chiar dacă România, ca stat socialist făcea parte din organizaţia Tratatului de 
la Varşovia şi acest lucru presupunea că URSS şi România ar trebui să fie de 
aceeaşi parte a baricadei, totuşi, este cunoscut faptul că, între aceste două 
state socialiste au existat relaţii încordate pe parcursul timpului.   Din momentul 
plecării trupelor sovietice de pe teritoriul României în mare parte acest stat 
reprezenta o opoziţie faţă de URSS, chiar în cadrul Tratatului de la Varşovia. 
Un exemplu elocvent l-a reprezentat  anul 1968, când România a refuzat să 
permită trecerea prin teritoriul său a trupelor sovietice care se îndreptau spre 
Cehoslovacia pentru a înăbuşi „Primăvara" de la Praga. În urma acestui refuz, 
pe lângă ceea ce s-a relatat până acum, trebuie să spunem că sovieticii s-au 
văzut nevoiţi să facă un mare ocol, de câteva sute bune de kilometri, pentru a 
intra în Cehoslovacia prin regiunea Transcarpatică . În acest mod efectivele 
trupelor au fost practic extenuate , iar capacitatea lor de luptă puternic 
micşorată.  
 România a reprezentat un pumnal în coasta URSS-ului. Animozităţile şi 
suspiciunile existente între aceşti aliaţi au dus la crearea din ambele părţi a 
unor instituţii care se ocupau de culegerea de informaţii, adică de spionaj 
reciproc. URSS-ul mai avea în afara de aceasta un motiv în plus  şi din acest 
motiv controla spaţiul românesc, ca şi alte spaţii ale ţărilor socialiste, un fel de 
verificare de rutină. 
 Pentru România, însă, URSS reprezenta o ameninţare permanentă. Pe lângă 
vecinătatea unor state socialiste prietene, cum ar fi: Ungaria, cu pretenţiile ei 
revizioniste dintotdeauna asupra a unei mari părţi a teritoriului românesc, 
indiferent de sistemul din care făcea parte, fie el imperial, capitalist sau 
socialist; Bulgaria, care în perioada războiului rece era considerată a fi cea de-a 
16-a republică sovietică şi care de fapt, aşa cum s-a demonstrat după 
evenimentele anului 1989, prin şeful statului, Jivkov, chiar intenţiona să ceară 
în mod oficial acest lucru, mai exista şi vecinătatea  RSSM care reprezenta 
frontiera directă cu URSS, pe o distanţă de câteva sute de kilometri, chiar dacă 
aici locuiau câteva milioane de români. 
Pe lângă cele spuse mai sus România se confrunta cu prezenţa unei reţeli 
kaghebiste pe teritoriul României (reţeaua este descrisă foarte frumos şi pe larg 
în lucrarea lui Al.Sauca), infiltrate în toate structurile statului de la securitate, 
armată, partid, guvern, până la toate ramurile economiei, prin prezenţa 
diverşilor specialişti, care şi-au făcut studiile în URSS, din care majoritatea au 
fost racolaţi. Din această cauză la cel mai înalt nivel şi anume din ordinul lui 
Gheorghiu-Dej, în anul 1962, în mare secret a fost înfiinţată „o unitate 
independentă – combinată, cu atribuţii mixte informative şi contrainformative, 
specializată pe spaţiul „ţări socialiste" . Mai târziu în anul 1967 „s-a înfiinţat 
unitatea independentă 0920/A aparţinând D.I.E....", iar într-un sediu, de pe 
strada Aleea Zoe, „Centrala „Zefirul" se ocupa de spaţiul URSS şi lucrarea 
informativă a ziariştilor din ţările socialiste" . Mai târziu denumirea acesteia s-a 
schimbat, devenind cunoscută ca şi unitatea 0110 – unitatea anti-KGB, adică 
prevenirea, dejucarea activităţii şi planurilor KGB. Această unitate secretă a fost 
prima, care a fost desfiinţată după evenimentele din 1989. Toate acestea 
demonstrează că activitatea KGB-ului a fost una de durată şi constantă. Dar 
cea mai mare acţiune a KGB-ului în această ţară a reprezentat-o operaţiunea 
cunoscută sub denumirea de „Revoluţia Română din 1989". A fost probabil cea 
mai mare desfăşurare de forţe şi logistică a KGB URSS în această ţară, acţiune 
care s-a încheiat cu un mare succes pentru acest serviciu de informaţii, prin 
instaurarea la putere a unui guvern pro-sovietic şi care a dus iniţial la stoparea 
mişcării unioniste în provincia sovietică, apoi stat suveran şi independent 
Republica Moldova, apoi chiar în România. Teritoriul republicii sovietice 
moldoveneşti a fost utilizat ca bază de acţiuni al KGB pentru înlăturarea 
regimului lui Ceauşescu. 
În lucrarea sa „Istoria Loviturilor de Stat din România", vol 4 (I), Alex Mihai 
Stoenescu spune: „... fapt semnificativ pentru evenimentele din decembrie 
1989, Basarabia a devenit principalul centru de operaţii al KGB pentru teritoriul 
României..."  şi în continuare: „În primul raport înaintat de Serviciul Român de 
Informaţii către Senatul României se afirmă: „Aşa cum rezultă din instructajul 
făcut, încă din 1982, de un cadru de informaţii sovietic venit din centrală în ţara 
noastră, România era „lucrată"la nivelul unui stat inamic, mod de abordare care 
s-a păstrat, chiar s-a accentuat, după venirea la conducere a lui Mihail 
Gorbaciov". Ultimul şef al UM 0110, general-locotenent Victor Neculicioaiu, 
avea să confirme în faţa Comisiei senatoriale pentru cercetarea evenimentelor 
din decembrie 1989 această realitate: „Vă raportez că din 1983, când am 
preluat conducerea acestei unităţi, cel puţin pe linia serviciului de informaţii 
URSS-KGB, lucrurile erau foarte clare din punctul de vedere al concepţiei de 
lucru şi al poziţiei faţă de ţara noastră. Ei ne socoteau pe acelaşi plan al 
intereselor informative ca pe oricare ţară occidentală. Asta era concepţia de 
bază de la care plecau ei în organizarea acţiunilor pe teritoriul nostru" . 
În zilele noastre nu este secret pentru nimeni că serviciul sovietic de spionaj a 
acţionat împotriva României, din baza sa de pe teritoriul Transnistriei pe 
parcursul întregii perioadei interbelice, reuşind să penetreze până la urmă 
întregul sistem al Siguranţei şi Jandarmeriei statului român din Basarabia, fapt 
care a contribuit şi el la cedarea Basarabiei în vara anului 1940 şi la modul în 
care s-au retras trupele româneşti de acolo. Din momentul în care teritoriul 
Basarabiei a ajuns în cadrul statului sovietic, aceştia au mutat baza lor de 
acţiuni în Basarabia, în special după retragerea trupelor de pe teritoriul 
României. 
„În privinţa principiilor de efectuare a spionajului şi a contraspionajului pe 
teritoriul Moldovei, ele în mare se aseamănă cu principiile generale şi din 
Transcaucazia şi din alte regiuni. În acele timpuri de spionaj se ocupau 
următoarele subdiviziuni: 
- 1-a Direcţie Principală a KGB-ului (PGU). Spionajul politic; 
- a 3-a Direcţie Principală a KGB-ului URSS-ului (TGU). Contraspionajul şi 
spionajul militar; 
- Direcţia Generală de Spionaj a Statului Major General al Forţelor Armate ale 
URSS (GRU). Spionajul militar" . 
Acum pentru anumite structuri ale statului sovietic Moldova începe să 
reprezinte o valoare inestimabilă, şi anume începând cu aşa numita 
restructurare a sistemului sovietic. Structurile de care este vorba sunt structurile 
securităţii statului sovietic – renumitul KGB. De ce? Pentru că datorită faptului 
că, această republică se afla în imediata apropiere de frontierele româneşti, aici 
se putea pune la punct o adevărată bază a KGB pentru schimbarea regimului 
lui Ceauşescu în România. Despre acest lucru vorbeşte Al.M.Stoenescu în 
lucrarea sa „Istoria Loviturilor de stat din România" , vol. IV (I). Iar faptul că 
această bază a şi fost pusă la punct şi a devenit extrem de operaţională nu 
ridică întrebări. „Aveţi absolută dreptate, conform logicii cărţii mele Moldova 
reprezenta avanpostul spionajului extern al KGB îndreptat împotriva României. 
Începând aproximativ de la mijlocul anilor şaizeci regimul Ceauşescu era în 
întregime antisovietic. Ceauşescu chiar a condamnat invazia sovietică în 
Cehoslovacia în anul 1968 (se temea că următoarea lovitură va fi îndreptată 
asupra lui!)... România intra în Tratatul de la Varşovia, însă acest lucru era doar 
o simplă formalitate şi un joc făţarnic din ambele părţi – nici un soldat sovietic 
nu a fost acolo din anii '60.  
Evident că, KGB moldovenesc se afla într-o subordonare operativă secretă a 
serviciului de informaţii externe al KGB-ului" . 
 În afară de acţiunile îndelungate ale KGB sovietic îndreptate dinspre teritoriul 
Moldovei împotriva României, acest teritoriu, din punct de vedere militar şi 
strategic reprezenta o ameninţare pentru România, încercuind România pe 
jumătate din nord-est, est şi regiunea Mării Negre. Despre ce anume era vorba 
vom vedea în rândurile de mai jos. 
 
Poziţia strategică a RSSM 
 
Despre poziţia strategică a Republicii Moldova respectiv a RSS Moldoveneşti 
nu găsim prea multă informaţie, ba chiar există surse care neagă acest lucru. 
Ce putem spune despre această republică sovietică? Este o republică agrară, 
în care sunt cultivate roşii şi castraveţi. Materii prime practic nu există. În afară 
de anumite zăcăminte de sare şi piatră de construcţie. Nu găsim informaţii 
edificatoare referitoare la aceasta. Poţi crede că aici nu există chiar nimic din 
ceea ce ar putea interesa cumva puterea sovietică. Eventual, un mic teritoriu în 
plus. Sau partea de  0,02 % din totalul intregii producţii agricole care revenea 
acestei republici şi pe care o primea Moscova şi, Uniunea Sovietică în general. 
(Mihai Gribincea, „Basarabia in primii ani de ocupaţie sovietică 1944-1950, Ed. 
Dacia, 1995) 
 Însă, pe parcursul timpului, ne-am convins că, uneori lipsa informaţiei nu 
înseamnă în mod neapărat inexistenţa ei, ci faptul că această informaţie este 
probabil, strict secretă şi de o foarte mare importanţă. Spre exemplu putem găsi 
foarte multă informaţie referitoare la Ţările Baltice, dar nu şi despre Moldova. 
Noi nu vom găsi informaţii despre dislocările de trupe pe teritoriul acestei 
republici. Nu vom găsi informaţii referitoare la poziţia sa strategică, militară. 
Vom găsi tot genul de informaţii despre Moldova inundată de soare, despre 
fructe şi legume, despre existenţa separatismului, dar nu şi despre cauzele 
acestuia, despre românismul sau antiromânismul existent aici, despre filoruşi 
sau elementul antirusesc de aici. 
 Noi, însă punem problema sub un cu totul alt unghi. Noi afirmăm că lipsa 
informaţiilor serioase referitoare la Republica Moldova, vine din cu totul altă 
parte. 
Putem afirma că această republică unională a fostei URSS, a reprezentat unul 
dintre pilonii principali ai defensivei URSS în direcţia vestică a URSS-ului, una 
dintre principalele baze militar-strategice ale acestui stat în această direcţie de 
sud-vest. 
Poziţia strategico-militară a acestei republici unionale în cadrul a ceea ce s-a 
numit în timp Imperiul Rus, apoi Uniunea Sovietică, iar astăzi fiind stat 
independent, dacă se poate spune acest lucru, în orice caz unul independent 
din punct de vedere legal şi oficial, putem afirma că importanţa din acest punct 
de vedere a fost una foarte mare. În ce a constat această importanţă în 
perioada sovietică? Este foarte simplu şi cred că ulterior, în cazul în care 
anumite documente vor ieşi totuşi la iveală afirmaţiile mele vor fi confirmate cu 
prisosinţă.  
Acum să trecem la fapte. În cadrul planurilor strategice ale URSS ca stat 
socialist care apără pacea în lume, Republica Moldova ocupa un loc important. 
Dacă luăm în consideraţie faptul că defensiva sovietică se întindea în partea 
europeană de la nord la sud şi anume: de la Ţările Baltice până în sud-vestul 
Ucrainei, care de fapt acest sud-vest nu este altceva decât teritoriu românesc 
făcut cadou Ucrainei de către sovietici, putem spune că, Republica Moldova, 
fosta RSSM, a reprezentat flancul de sud-vest în cadrul planurilor ofensiv-
defensive ale URSS. De ce? Pentru că aici ne întâlnim cu problemele şi 
pretenţiile eterne ale statului rus fie el şi sovietic: chestiunea Gurilor Dunării, 
dominaţia pe Dunăre, ceea ce reprezintă posibilitatea de a influenţa tot ce 
reprezintă Balcanii, Europa Centrală şi cea de Est, chestiunea ieşirii la Marea 
Neagră, chestiunea strâmtorilor, dominaţia pe această mare până în Atlantic şi 
respectiv a teritoriilor limitrofe.  
Aici, în această republică, trebuie să recunosc că nici nu mi-a venit să cred, a 
existat o puternică bază militar-strategică, dar nu una defensivă, ci cel mai 
probabil şi mai sigur, una ofensivă, îndreptată pe direcţiile sud-vest şi sud. 
Acestă bază a existat aici şi a avut centrul de comandă aici, în RSSM.  
Dacă vorbim despre acest lucru atunci trebuie menţionat faptul că, începând cu 
sfârşitul anilor 70, începutul anilor 80, principalul duşman al URSS erau statele 
membre ale blocului NATO: „În particular, serviciile secrete ale fostei URSS în 
principal se orientau spre lupta cu serviciile de spionaj al ţărilor adversarului 
principal. Adversarul principal erau considerate America, Anglia, RFG şi toate 
ţările care intrau în blocul NATO"  şi pentru a contracara acţiunea nefastă a 
acestuia URSS, prin Statul său Major General a elaborat o strategie nouă. În 
cadrul acesteia, cea mai mare atenţie era acordată direcţiei de sud-vest: 
„Direcţiei strategice de Sud-Vest, Statul Major acorda ea mai mare importanţă 
datorită importanţei extreme a teatrului de acţiuni militare (şi în mod special 
după ce NATO la începutul anilor '80 a început să crească forţele în flancul său 
sudic). Din această cauză în cadrul CC a fost primită hotărârea de amplasare în 
regiune a Comandamentului Principal al Forţelor pentru Direcţia de Sud-Vest" . 
În rezultat, la Chişinău a fost constituit la ordinul Biroului Politic al CC al PCUS 
un stat major, care îşi avea sediul în acest oraş. Menţionăm că nu s-a creat la 
Kiev sau la Odesa, unde exista atât ieşirea la Marea Neagră, cât şi porturile 
Mării Negre, ci la Chişinău (oraşul a fost ales datorită posibilităţii de a efectua 
spionaj radioelectronic: „În ceea ce priveşte interesele militar-strategice, atunci 
teritoriul RSS Moldoveneşti era utilizat de către Uniunea Sovietică pentru 
dislocarea acolo a mijloacelor de radiospoinaj electronic" şi „din acest motiv de 
pe teritoriul Moldovei se putea „asculta" cea mai mare parte a continentului 
european" . Acelaşi lucru este confirmat de către ex-ministrul securităţii 
naţionale a Republicii Moldova, Anatol Plugaru: „Fostul ministru al securităţii 
naţionale a Moldovei Anatolii Plugaru a prezentat chiar şi o versiune exotică. În 
perioada sovietică la Chişinău se afla complexul Statului Major a direcţiei de 
sud-vest a Statului Major al Forţelor Armate a URSS..." Conform opiniei lui 
Plugaru, oraşul a fost ales reieşind din posibilităţile efectuării spionajului 
radioelectronic. La sfârşitul anilor '80 Moscova a decis să evacueze tehnica în 
cauză. Au fost mutate în direcţie necunoscută staţiile de urmărire de pe Prut, 
care „ascultau" teritoriul României în profunzime pe o distanţă de de până la 
400-500 km..." . 
 Viktor Ivanov explică în ce consta acest spionaj radioelectronic desfăşurat de 
pe malul Prutului: „Sistemul de radio-filaj de pe Prut asigura ascultarea a 
întregului eter în mare profunzime, până la 600 km. Ce înseamnă ascultarea 
eterului? Acest lucru înseamnă că, toate staţiile de radio, radiotelefoanele, fax-
urile – toată tehnica radio pe această distanţă se afla sub control" . 
 Pe parcursul timpului s-a tot discutat la nesfârşit despre armata a 14-a 
prezentă în Transnistria, dislocată pe întreg teritoriul RSSM, despre importanţa 
acesteia, despre capacităţile şi forţa acesteia, despre imensul pericol pe care îl 
reprezintă, însă în tot acest timp s-a făcut abstracţie de simplul fapt că aceasta 
a fost doar o armată din cadrul a ceea ce a reprezentat Districtul Militar Odesa. 
În cele ce urmează vom vedea că armata a 14-a reprezenta doar partea 
superioară a aisbergului existent şi ascuns pentru ochii lumi, în această zonă.  
  În cadrul reorganizării efectuate de Marele Stat Major al Forţelor Armate ale 
URSS, de care am vorbit mai sus au fost unificate: Districtul Militar Kiev, în care 
intra şi regiunea Transcarpatică, Districtul Militar Odesa, cu principalele forţe 
ale Mării Negre, armatele de rachete şi aeriene. În totalul său aceste forţe 
militare reprezentau 37 de divizii, mai mult de 2000 de avioane, 800 de 
elicoptere, o armată aparte de antiaeriană şi multă altă tehnică militară , ceea 
ce însemna că puteau începe ofensiva pe 3 fronturi : nord, vest şi sud. „Scopul 
formării acestuia conform direcţiei urmărea concentrarea conducerii trupelor în 
timp de război pe o porţiune de teren anumită sau teatru de operaţiuni militare" 
. Districtul Militar Transcarpatic a reprezentat un fel de poligon: „La mijlocul 
anilor '50 pentru a contrabalansa blocul NATO a fost creat Pactul de la 
Varşovia. Iar Districtul Militar Transcarpatic a servit pentru blocul nostru militar 
în calitate de poligon. Acolo au avut loc zeci de aplicaţii militare, de la cele de 
nivel de regiment până la cele strategice cu participarea trupelor aliate" . 
 La începutul anilor' 80, cu ceva timp înainte de începerea oficială a procesului 
de restructurare sau poate chiar la începutul acestuia, sovieticii încep să-şi 
retragă trupele peste linia strategică a Nistrului, adică în Transnistria, care, cu 
toate că întotdeauna a reprezentat un bastion de asalt al puterii sovietice, acum 
devine o adevărată bază militar-strategică, atât pentru imperiul sovietic în 
proces de destrămare, cât şi pentru viitorul stat rus, Federaţia Rusă.  
 Însă, dacă anumite genuri de trupe sunt retrase şi partea aceasta a Moldovei 
sovietice pierde din importanţa sa militar-strategică, pentru o perioadă, până 
când sovieticii încep să-şi retragă trupele din Europa şi o bună parte din acele 
trupe sunt dislocate pe teritoriul Moldovei. Le găsim aici încă la sfârşitul anului 
1991 şi pentru care se dă o adevărată bătălie între partea moldovenească, şi 
cea rusă, chiar înainte de începerea războiului din Transnistria, în momentul 
destrămării URSS. Iată ce spune în acest sens V.Baraneţ, vorbind despre 
forţele armate de pe teritoriul Moldovei din anul 1991: „La 27 august 1991 
Moldova a proclamat independenţa sa. Această ştire a fost primită de către 
ofiţerii Statului Major General cu un zâmbet posomorât, adică „şi moldovenii în 
aceiaşi direcţie se îndreaptă". Unii se gândeau aşa: despre ce fel de 
independenţă poate fi vorba dacă, aproape întreaga industrie şi agricultură a 
republicii sunt îndreptate spre Rusia? Exista o senzaţie a unui joc politic 
neserios. 
 Însă această senzaţie a dispărut imediat, când deja la 3 septembrie, Chişinăul 
a proclamat că a luat decizia creării armatei proprii. 
 Ofiţerii Direcţiei Generale Operative a Statului Major General s-au aplecat 
repede asupra hărţilor şi a documentelor, calculând migălos, ce poate să 
ajungă pe mâna moldovenilor, în cazul în care aceştia „vor privatiza" tot, ce 
este dislocat pe teritoriul lor. Chiar şi o enumerare în treacăt a unităţilor şi a 
obiectivelor impresiona. Trei aeroporturi mari, convenabile din punct de vedere 
strategic împreună cu avioane şi elicoptere, regimentul 300 de aeropurtate, 
Centrul de Studii al Trupelor de Aeropurtate. Garnizoana Bender (Tighina), în 
care erau dislocate 9 unităţi, plus brigada 237 de geniu, batalionul de reparaţii 
cabluri. Un mare număr de clădiri ale Statului Major, puncte de comandă ale 
Statului Major al Direcţiei de Sud-Vest, depozite de muniţii, provizii şi 
echipament. 
 Iar pe măsură ce trupele noatre erau retrase din Europa de Est rolul strategic 
al grupării noastre de sud-vest a început să crească şi mai mult. Ea a fost de 
multe ori întărită de unităţi diverse, armament, tehnică, muniţii. Teritoriul 
Moldovei s-a adeverit a fi plin de o cantitate enormă de astfel de „bogăţii", care, 
după cele mai modeste calcule, la începutul anilor '90 ajungea pentru 2 armate" 
. 
 Vorbind despre poziţia strategică a Moldovei în perioada în cauză, putem 
spune că această regiune a reprezentat interes din punct de vedere militar-
strategic, aşa cum am văzut în rândurile de mai sus, cât şi un adevărat pericol 
la frontiera de est a României. Cu atât mai mult cu cât prezenţa unui Stat Major 
pe direcţia sud-vest cu forţele de care dispunea reprezenta următorul lucru: 
„Din punct de vedere militar-strategic acest lucru înseamnă că, toată această 
tehnică militară şi armament poate fi îndreptată în primul rând împotriva statelor 
limitrofe sau de frontieră. Şi de asemenea pentru ca pe teritoriul acestor state 
litrofe să se creeze un câmp de operaţiuni pentru dezvoltarea ofensivei în 
profunzimea teritoriului adversarului şi asupra statelor limitrofe" . Ceea ce 
înseamnă că în parte aceste forţe erau îndreptate împotriva României, cu atât 
mai mult cu cât relaţia dintre aceste ţări socialiste şi aliate în cadrul Tratatului 
de la Varşovia nu erau cordiale, situaţie care a durat ani de zile. „În timpurile 
conducerii lui Ceauşescu, multe dintre deciziile sale nu conveneau Biroului 
Politic al URSS, în special Ceauşescu nu sprijinea războiul URSS din 
Afganistan. Tot el era cel care nu permitea dislocarea pe teritoriul României a 
unui contingent limitat de trupe sovietice. De aceea România era socialistă doar 
pe hârtie, iar în realitate ea era ca un cuţit înfipt în gâtul URSS. De aceea în 
România a şi existat o reţea ramificată de agentură a KGB. Dar nu numai în 
România. În toate ţările lagărului socialist KGB-ul avea agenţii săi pentru 
urmărirea situaţiei politice" . 
 
Retragerea strategică pe linia Nistrului 
 
 Odată cu retragerea defensivei sovietice pe linia Nistrului,  Transnistria devine 
din nou o bază de operaţiuni, dar în noile condiţii post sovietice... Pentru 
aceasta se dă o bătălie, în rezultatul căreia statul rus în noua sa formulă, are o 
bază de tranzit şi un loc de fabricare a armamentului şi de vânzare a acestuia: 
„...Să spunem acolo regiunea Kaliningrad. Din punct de vedere economic ea 
este utilă pungaşilor deoarece prin ea sunt trecute drogurile în Europa. Acelaşi 
lucru este şi cu Tiraspolul, doar acolo se fabrică arme..." (Vladimir Bukovski) . 
În aceste condiţii Federaţia Rusă efectuează tranzacţii ilegale, dar nu poate fi 
acuzată de acest lucru, pentru că Transnistria nu face parte din teritoriul său şi 
în general nu este recunoscută de forurile internaţionale. Însă aici rămâne 
prezentă armata a 14-a, care este o armată a statului rus şi cel mai probabil o 
parte din aparatura de ascultare în adâncimea Europei, care a fost retrasă de 
pe teritoriul Moldovei şi evident înlocuită cu una mult mai performantă.  
De asemenea Transnistria a căpătat nu numai un rol deosebit în urma 
schimbărilor de pe harta fostei URSS, ca direcţie de acţiune împotriva 
României şi Moldovei, în direcţia de sud-vest, europeană, în general, dar şi în 
direcţia sa de est, spre Ucraina, porturile Mării Negre. Andrei Dmitriev vorbind 
în mod admirativ despre republica autoproclamată Transnistreană, pune 
punctul pe „i" şi clarifică problema importanţei actuale a  Transnistriei pentru 
Rusia, într-un mod foarte clar: „Astăzi Republica Transnistreană 
Moldovenească a devenit ultima bază de operaţiuni a ruşilor în Europa. În 
condiţiile în care Ucraina „portocalie" împreună cu Moldova „comunistă" se vor 
grăbi să se unească cu UE şi NATO, această bucată de pământ capătă într-
adevăr o importanţă strategică, în special luând în consideraţie prezenţa la 
Tiraspol a unui aeroport militar. Transnistria este cheia noastră spre Balcani, 
regiunea apuseană a Mării Negre şi a întregii Europei de Sud-Est" . În cazul 
unui conflict armat local, Rusia, prin intermediul Transnistriei deţine cea mai 
mare forţă militară şi este cel mai bine înzestrată din acest punct de vedere . 
 
Biserica - unica instituţie românească funcţională de pe teritoriul Republicii 
Moldova 
În timpul procesului de restructurare şi transparenţă după obţinerea permisiunii 
de redeschidere a lăcaşelor de cult, s-a început o activitate intensă de 
reconstruire şi construire a acestora. Se adunau fonduri în acest scop. Enoriaşii 
veneau în număr tot mai mare. Aveau loc botezuri. Oamenii se botezau cu 
miile. Însă biserica aparţinea din punct de vedere juridic bisericii ortodoxe ruse, 
slujbele nu se ţineau în limba populaţiei autohtone. Cum în republică aveau loc 
ample manifestaţii cu privire la revenirea la identitatea naţională românească şi 
în sânul bisericii se încep acţiuni de emancipare ecleziastică de sub tutela 
bisericii ortodoxe ruse. Problema devenea tot mai stringentă, enoriaşii cereau 
ca preoţii să aparţină populaţiei autohtone, ca limba în care se săvârşea 
serviciul divin să fie cea română, sau chiar de revenire a bisericii Basarabiei 
sub ascultarea Bisericii Ortodoxe Române, cum ar fi şi firesc. Împotrivirea 
autorităţilor ecleziastice din RSSM a devenit tot mai puternică. Au fost cazuri în 
care populaţia unor sate a alungat din parohie preoţii de altă naţionalitate decât 
cea română, pentru că aceştia făceau propagandă antiromânească şi 
promoscovită.  
 Un moment important în instituţionalizarea ideii naţionale a fost reinfiintarea 
Mitropoliei Basarabiei, sub ascultarea Patriarhiei Române, în anul 1992. Ideea 
înfiinţării Mitropoliei Basarabiei a primit un impuls puternic prin momentul 
"Drumul Crucii", care a avut loc în luna martie 1992 şi prin scrisoarea adresată 
patriarhului Teoctist din partea a mai mult de 200 de personalităţi din Republica 
Moldova, care cereau revenirea la Biserica-Mama. Reinfiinţarea Mitropoliei 
Basarabiei a fost posibilă datorită aderării masive a credincioşilor la ideea de 
revenire spirituală la biserica ortodoxă română. În prezent există în Republica 
Moldova mai mult de 1 milion de credincioşi care aparţin acestei mitropolii. 
Problema mitropoliei Basarabiei reprezintă un exemplu clasic al luptei pentru 
ideea naţională a românilor din Basarabia. În acelaşi timp Mitropolia Basarabiei 
reprezintă din păcate până acum singura instituţie românească, care 
funcţionează, din această zonă. 
Ideea naţională la românii din Basarabia a persistat pe parcursul întregii 
perioade, începând cu ocuparea acestei provincii româneşti de către sovietici în 
anul 1940 şi până în zilele noastre. La fel a existat şi imaginea României 
deformată sau nu, imagine pe care nu a reuşit s-o şteargă ingineria sovietică a 
lichidării identităţii naţionale şi a apartenenţei la un neam, cel românesc. 
Imaginea României a persistat în timp în memoria individuală şi respectiv 
colectivă a românilor din Basarabia, transformându-se într-un dor sfâşietor de 
Ţară, care este transmis şi generaţiei care a crescut în cadrul sistemului 
sovietic, îndoctrinată cu diversele idei antinaţionale, antiromâneşti, în spiritul 
măreţiei şi superiorităţii omului nou, cel sovietic. Însă acest dor de care am 
vorbit mai înainte este oricum transmis pe căi supranaturale, depăşind toate 
îngrădirile impuse şi toate interdicţiile, trecând peste fenomenul de ştergere a 
memoriei colective care s-a practicat în Basarabia. Acest dor vine din interior: 
„Eu ţin minte că eram la colhoz în studenţie fusesem la Cahul şi eu întrebam: 
„Da unde-i România?" S-o văd... Ei, uite, la Cahul la colhoz eu întrebam pe toţi: 
„Unde-i România? Ştiţi. Şi ei spuneau: „Uite, uite în depărtare. Vezi dealul cela 
şi după deal e România!" Şi de acum se vedeau văi, livezi, ce mai era pe acolo. 
Nu pot reda. Era, ştiţi ceva... cum să atingi cu mâna! Aveam dorinţa s-o pipăi, 
România, s-o ating. Nu ştiu, nu ştiu prin ce se explica" (Natalia Rusu). Această 
dorinţă de a atinge România, cel puţin, a persistat în timp, chiar dacă uneori 
imaginea României, apărea pe undeva deformată, devenind legendară. 
 Odată cu începuturile restructurării, ideea de revenire la identitatea naţională 
proprie, cea românească, începe să ia amploare tot mai mult, prin 
redescoperirea marilor adevăruri legate de limbă, alfabet, istorie, 
redescoperirea identităţii, pornind de la fiecare în parte şi atingând dimensiunea 
întregului grup, formându-se astfel o solidaritate a grupului. 
 Redescoperirea identităţii naţionale a dus în mod evident la redescoperirea şi 
amplificarea luptei, finalul firesc al acesteia trebuind s-o reprezinte unirea cu 
Ţara. 
 Au existat mai multe etape ale acestei lupte, realizările care s-au obţinut în 
timp. Chiar şi acum, privind înapoi, trebuie să spunem că au fost nişte victorii 
imense. 
 Însă în această lucrare s-a pus accentul mai mult desfăşurarea evenimentelor 
din perioada lunilor noiembrie-decembrie 1989. Am încercat să prezint în 
lucrare sentimentele nutrite de către populaţia românească din Basarabia în 
această perioadă, în care părea că lumea se schimbă, iar comunismul va 
cădea definitiv în întreaga lume, în special în Europa de Est, unde cad unul 
după altul regimurile comuniste şi pro-sovietice cu o rapiditate, imposibil de 
imginat mai înainte.  
 În această perioadă se aştepta o cădere a comunismului, o cădere totală. Aşa 
s-a şi crezut atunci. S-a sperat că acum va fi posibilă realizarea unirii. 
 Însă aşa cum am văzut în această lucrare, ceea ce s-a întâmplat în această 
perioadă au dus la o cu totul altă desfăşurare a evenimentelor, într-o direcţie 
opusă.  
 În zilele noastre la aproape 20 de ani de la desfăşurarea evenimentelor tot mai 
des apar informaţii referitoare la faptul că aşa-numita restructurare şi 
transparenţă, iniţiată de către M.Gorbaciov nu a fost decât un plan bine pus la 
punct de către însuşi Biroul Politic al PCUS împreună cu KGB-ul, plan care în 
parte a ieşit de sub controlul acestora şi care nu avea ca scop abolirea 
comunismului, care se clătina de mai mult timp, lucru realizat chiar de 
conducerea URSS-ului de la începutul anilor '60, ci reaşezarea sistemului pe 
nişte baze mai solide. Reaşezarea pe nişte baze mai solide însemna prezenţa 
unei economii de piaţă, o anumită libertate controlată pentru poporul de rând, 
oferindu-i doar iluzia că poate gândi în mod liber. Toate schimbările au fost 
pregătite din timp, aşa cum prezintă în cartea sa Oleg Grecenevsky („Originea 
regimului nostru democratic"), care a studiat foarte intens de această problemă.  
El spune că primul care s-a ocupat de chestiunea reformei economice a fost 
Kosâghin, preşedintele Sovietului de Miniştri a URSS, care a încercat să 
introducă unele schimbări în economia naţională prin anii 1965-1970, dar fără 
succes. Mai târziu, undeva prin anul 1983, în perioada în care Andropov era 
preşedinte al KGB-ului, la ordinul acestuia a apărut renumita „Comisie a 
Biroului Politic", numită şi comisia lui Tihonov-Râjkov, pentru pregătirea 
reformei economice în URSS. Pentru activitatea acesteia au fost aduse cadre 
din provincii. Rezultatul acestei comisii a fost un document de 120 de pagini, 
care a reprezentat programul de reforme economice, iar ca exemplu a fost 
luată Ungaria. Doar când a venit la putere Gorbaciov acest document a fost pus 
în practică, el doar a semnat aceste hârtii. În acelaşi timp, au fost pregătiţi 
specialişti în domeniul economiei de piaţă, nu mai mult de 20 de oameni, care 
au fost pregătiţi în Austria la Institutul de Cercetări Sistemice, cu sprijinul social-
democraţilor austrieci. Aceşti oameni vor apărea pe valul restructuririi având 
legenda că sunt oameni noi şi reformişti, însă (...deja se pregăteau pentru 
aceste roluri...", din timp (Vladimir Bukovski). „Liderii mişcării democratice (şi de 
asemenea a tuturor celorlalte partide) erau aleşi în Direcţia a 5-a a KGB-ului 
(cea ideologică). Oamenii de afaceri şi oligarhii au fost numiţi în Direcţia a 6-a 
(cea economică). Principalele figuri ale restructurării ale ambelor direcţii 
reprezintă agentura PGU a KGB-ului. În direcţiile regionale şi republicane a 
direcţiilor KGB-ului de aceasta se ocupau secţiile a 5-a şi a 6-a (Oleg 
Grecenevski). 
 În acelaşi timp aceeaşi structură lucra şi pregătea reforma în toate domeniile 
vieţii sociale, KGB-ul în mod special era preocupat de aceasta: „...desigur, 
KGB-ul în toate acestea a participat. Ei făceau asta şi prin comsomol şi prin 
KGB şi prin uniunile de creaţie, ei prin multe canale toate acestea le-au pus în 
mişcare. Astfel încât rolul lor în aceasta este însemnat" (Vladimir Bukovski). 
 La fel s-au creat diverse organizaţii, asociaţii, la care lumea trebuia să adere. 
Şi lumea chiar a aderat, în mod sincer. Există diverse informaţii referitoare la 
crearea de către KGB-ul sovietic ale Fronturilor, Mişcărilor Democratice, a 
aceluiaşi Interfront, care ar contrabalansa activitatea Fronturilor în diverse 
republici, despre diverse infiltrări ale tuturor acestor mişcări. Din lipsa 
documentelor exacte am evitat să vorbesc mai larg despre activitatea acestora 
în sens pozitiv sau negativ. În orice caz această implicare a KGB-ului şi 
infiltrare cu diverşi agenţi a dus în zilele noastre în Republica Moldova la o 
situaţie în care oamenii care s-au aflat de aceeaşi parte a baricadei şi au luptat 
împreună, au ajuns să se acuze reciproc de aparteneţă sau colaboraţionism cu 
KGB-ul, ceea ce a dus la spargerea mişcării naţionale din Basarabia în diverse 
grupuri şi grupuleţe, fără ca să mai existe acea unitate atât de necesară. În 
orice caz, spre exemplu: „Printre scriitori agentura KGB-ului era cu mult mai 
puternică – cekiştilor pur şi simplu le era interzis de a racola aparatul de partid. 
În aparatul de partid cekiştii au reuşit să pună mâna doar pe Biroul Politic şi 
Secretariatul CC. Dar nici membrii aparatului nu ştiau să se prezinte în faţa 
poporului – scriitorii şi jurnaliştii făceau acest lucru de o sută de ori mai bine. Şi 
poporul avea încredere în scriitori de o mie de ori mai mult, decât în aparatul de 
partid" (Oleg Grecenevski).  
 În ceea ce priveşte crearea Fronturilor Populare din URSS, Alex Mihai 
Stoenescu în lucrarea sa „Istoria Loviturilor de Stat din România", vol.4 (I), 
vorbeşte la pagina 229 despre modul cum au fost create efectiv, acestea. Ce 
mai putem adăuga aici? Cu toate sforţările care s-au făcut de a pune în aplicare 
planul, totuşi multe lucruri au scăpat de sub control, datorită mişcării sincere a 
populaţiei, datorită prezenţei „adevărului interior". „Sigur că, toate „Fronturile 
Populare" se creau sub controlul CC PCUS şi a KGB-ului URSS. Scopul lor era 
crearea mişcărilor populare de sprijinire a restructurării. Însă pe urmă toate 
aceste mişcări formale şi informale au ieşit de sub control, deoarece Gorbaciov 
prea a fost atras de jocul de-a democraţia. Iar când a înţeles că să te joci de-a 
democraţia este dăunător pentru societate, era deja târziu deoarece ideile 
naţionalismului şi a separatismului au încetat să mai fie controlate de către 
organele KGB-ului" (Viktor Ivanov). 
 Însă aşa cum am mai spus întregul plan organizat atât de bine, timp 
îndelungat, minuţios, totuşi a dat uneori greş, deoarece au fost rupte anumite 
bariere, datorită stării de spirit populare. Iată ce spune în această privinţă 
Vladimir Bukovski: „Ei, controlul ei au început să-l piardă. Este absolut corect. 
Iată aceste fronturi populare, acestea au fost de la bun început ideea lor. Ei le 
încurajau prin toate mijloacele. Însă problema iată în ce constă, problema 
constă în faptul că astfel de sisteme, de regulă este imposibil de a fi ţinute sub 
control. Mai devreme sau mai târziu în faţa liderilor acestora apare o dilemă sau 
ei merg în urma stării de spirit populare sau ei dispar. Înţelegeţi? Dacă el va 
încerca să oprească acea polarizare, acea polarizare a societăţii care are loc, 
atunci el pur şi simplu va zbura de acolo. Şi ei au fost nevoiţi... într-un fel să 
meargă în urma poporului. Iată poporul s-a radicalizat şi aceste fronturi au 
început să se radicalizeze. În cadrul lor au apărut facţiunile şi aşa mai departe. 
Şi ei deja nu sunt în stare să controleze. Şi ei încercau să găsească o 
contragreutate suplimentară pentru aceasta. Vedeţi că ideea lor era să creeze 
un fel de pluralism în societate, însă unul foarte controlabil, un pluralism în care 
şi unii şi alţii ar fi fost sub control". 
 Evenimentele desfasurate în Basarabia în perioada lunilor noiembrie-
decembrie 1989 nu au fost întâmplătoare, deoarece aici, după părerea mea a 
este un moment important, unul de cotitură.  
 În RSSM, în momentul în care cade zidul Berlinului, a fost oprită parada 
militară din 7 noiembrie de către populaţia românească şi „spiritul i-a aripi", se 
produce în preajma evenimentelor din decembrie 1989 din România o mică 
lovitură de stat sau i se mai poate spune o mică „revoluţie de catifea", în urma 
căreia această republică, care reprezenta o bază strategică-militară sovietică în 
direcţia Sud-Vest, inclusiv împotriva României, la conducere un personaj fidel 
conducerii sovietice de atunci, anume Petru Lucinchi. Prin această schimbare 
care a avut loc, ca urmare a evenimentelor din 10 noiembrie 1989, cand 
Ministerul de Interne era cat pe ce să fie luat cu asalt, iar trupele speciale s-au 
dezlănţuit împotriva populaţiei într-un stil kaghebist fără echivoc, s-a reuşit o 
potolire a stării de spirit prea revoluţionare a populaţiei romaneşti, oferindu-se 
iluzia că prin schimbarea conducerii, s-a schimbat regimul comunist din această 
republică. Era nevoie de o temperare a stării de spirit, pentru a pregăti o 
operaţiune a KGB-ului de mari dimensiuni în România, operaţiune, care aşa 
cum spunea Vladimir Bukovski a reuşit în totalitate doar în România, prin 
aducerea la putere a regimului Iliescu. La rândul său regimul lui Iliescu, oferea 
pentru statul sovietic şi respectiv serviciile sale secrete, nu numai controlul 
asupra întregului spaţiu al României, în interiorul ţării, în toate sferele, ci şi 
controlul asupra mişcării unioniste din Basarabia, prin refuzul acestuia de a-şi 
asuma rezolvarea problemei teritoriale cu URSS-ul, abandonând pur şi simplu, 
ideea reunificării teritoriilor româneşti.  
 Datorită acestei situaţii, nu a fost posibilă o adevărată democratizaze a 
teritoriilor din ambele părţi ale Prutului. A fost vorba doar despre o camuflare a 
intereselor statului sovietic în zonă. Deoarece oamenii care au venit la putere în 
stânga şi în dreapta Prutului nu au fost altceva decât reprezentanţi ai aceleiaşi 
nomenclaturi comuniste, care însă au pozat în apărători ai schimbării. 
Schimbarea care într-adevăr s-a produs a fost că, aceste personaje au reuşit 
prin intermediul perioadei de tranziţie să se îmbogăţească, lucru imposibil mai 
înainte, iar la rândul său, aşa cum se ştie, banii oferă acesul la putere.  
În acelaşi timp, în această perioadă, are loc altă diversiune pusă la cale de 
către serviciile secrete sovietice, care mută arhiva KGB-ului, într-un spaţiu 
devotat regimului sovietic. Mutarea arhivei la Tiraspol a dus la posibilitatea 
apariţiei şantajului elitei politice şi economice a acestei republici pentru o 
perioadă îndelungată. De fapt şantajul există şi acum. Luând în consideraţie şi 
cele scrise mai înainte, constatăm că cercul s-a închis. Pentru a rupe acest 
cerc vicios este nevoie de o cercetare în profunzime a tutros aspectelor 
chestiunii în cauză, ceea ce ar oferi o viziune corectă şi adevărată asupra 
lucrurilor. Iar această viziune ar permite o adevărată schimbare a stării de fapt 
existente.  
Ca urmare, unica instituţie românească funcţională, din Basarabia, după 
trecerea a atâtor ani, rămâne biserica. 
În altă ordine de idei, Transnistria redevine acum principala bază de operaţiuni 
atât din punctul de vedere ale serviciilor secrete ruseşti, cât şi de ordin militar, 
pentru întreg spaţiul Mării Negre, cât şi cel al direcţiei de sud-vest în general. 
Oricum direcţia a rămas aceeaşi, cu atât mai mult cu cât România a reuşit să 
intre în componenţa NATO. 
 
